### NN 65/2017 (7.7.2017.), Odluka o porezima Grada Daruvara

Grad Daruvar

1539

Na temelju članka 20. i 42. Zakona o lokalnim porezima (»Narodne novine«, broj 115/16) i članka 42. stavka 1. alineje 9. Statuta Grada Daruvara (»Službeni glasnik Grada Daruvara«, broj 1/13), Gradsko vijeće Grada Daruvara na svojoj 2. sjednici održanoj 30. lipnja 2017. g. donijelo je

ODLUKU

O POREZIMA GRADA DARUVARA

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji su vlastiti izvori prihoda Grada Daruvara.

II. VRSTE POREZA

Članak 2.

Porezi Grada Daruvara su:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina

5. porez na nekretnine.

1. PRIREZ POREZU NA DOHODAK

Članak 3.

Prirez porezu na dohodak plaća se na području Grada Daruvara sukladno zakonu i podzakonskom aktu kojim se uređuje porez na dohodak te ovoj Odluci.

Članak 4.

Prirez porezu na dohodak plaća se na sve vrste dohotka utvrđene Zakonom o porezu na dohodak.

Članak 5.

Porezni obveznik je fizička osoba koja ostvaruje dohodak i ima prebivalište ili uobičajeno boravište na području Grada Daruvara.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. ove Odluke.

Članak 6.

Prirez poreza na dohodak plaća se po stopi od 10% u korist proračuna Grada Daruvara.

Članak 7.

Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

2. POREZ NA POTROŠNJU

Članak 8.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima po stopi 3%.

Članak 9.

Obveznik poreza na potrošnju je pravna i fizička osoba koja pruža ugostiteljske usluge na području Grada Daruvara.

Članak 10.

Osnovicu poreza na potrošnju čini prodajna cijena pića u ugostiteljskim objektima, a u koju nije uključen porez na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

3. POREZ NA KUĆE ZA ODMOR

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Daruvara.

Kućom za odmor smatra se svaka zgrada ili stan koji se koriste povremeno ili sezonski.

Kućom za odmor u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 12.

Porez na kuće za odmor koje se nalaze u I. i II. zoni sukladno posebnoj Odluci o zonama na području Grada Daruvara, plaća se u visini od 15,00 kn/m² korisne površine kuće za odmor, a na kuće za odmor koje se nalaze u III., IV. i V. zoni, porez se plaća u visini 10,00 kn/m² korisne površine.

Porez na kuću za odmor plaća se godišnje, a u roku od 15 dana od dostave rješenja o utvrđivanju poreza.

Članak 13.

Obveznici poreza na kuće za odmor moraju do 31. ožujka godine za koju se porez utvrđuje dostaviti Upravnom odjelu za financije i proračun Grada Daruvara potrebne podatke o kućama za odmor radi razreza poreza.

Članak 14.

Porez na kuće za odmor ne plaća se:

a) na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potresa) te zbog starosti i trošnosti,

b) na kuće za odmor u kojima su smješteni prognanici i izbjeglice,

c) na odmarališta u vlasništvu jedinica lokalne i područne (regionalne) samouprave s područja Republike Hrvatske koja služe za smještaj djece u dobi do 15 godina.

4. POREZ NA KORIŠTENJE JAVNIH POVRŠINA

Članak 15.

Obveznik poreza na korištenje javnih površina je svaka pravna i fizička osoba kojoj je rješenjem nadležnog upravnog odjela Grada Daruvara utvrđena obveza plaćanja poreza na korištenje javne površine.

Članak 16.

Rješenje o razrezu poreza na korištenje javnih površina donosi Upravni odjel za financije i proračun Grada Daruvara na temelju podataka iz rješenja i na temelju drugih podataka koje Upravnom odjelu dostavljaju drugi nadležni Upravni odjeli Grada.

Porez na korištenje javnih površina plaća se u roku od 15 dana od dana primitka rješenja kojim je porez utvrđen.

Nadležni Upravni odjel ne donosi rješenja o razrezu poreza na korištenje javnih površina do ukupnog iznosa od 100,00 kuna.

Članak 17.

Na korištenja javnih površina plaća se porez kako slijedi:

|  |  |  |
| --- | --- | --- |
| 1. | smještaj ogrjevnog drva i uglja |  |
|  | – do 15 dana bez naknade |  |
|  | – od 15 dana na dalje | 1,00 kn/m²/dan |
| 2. | smještaj graditeljskog materijala |  |
|  | – do 15 dana bez naknade |  |
|  | – od 15 dana na dalje | 2,00 kn/m²/dan |
| 3. | smještaj skele za gradnju |  |
|  | – do 15 dana bez naknade |  |
|  | – od 15 dana na dalje | 2,00 kn/m²/dan |
| 4. | zabavne igre, cirkus, luna park | 2,00 kn/m²/dan |
| 5. | postavljanje svih ostalih naprava (zamrzivači, automati za prodaju pića, sladoleda) i pokretni štandovi (knjige, bižuterije, čestitke, za prodaju suvenira, ukrasa i dr.) | 20,00 kn/m²/dan |
| 6. | Korištenje štanda i kućice | 20,00 kn/m²/dan |
|  | – korištenje štanda i javne površine za vrijeme manifestacija | 30,00 kn/m²/dan |
|  | – dovoz i odvoz štanda | 99,00 kn |
| 7. | prodaja kestenja i kukuruza | 10,00 kn/m²/dan |
| 8. | prodaja borova | 15,00 kn/m²/dan |
| 9. | terase za vršenje ugostiteljske djelatnosti |  |
|  | – na otvorenom | 1,10 kn/m²/dan |
|  | – pod tendom | 1,30 kn/m²/dan |
|  | – pod tendom po ljeti – 120 dana | 1,30 kn/m²/dan |
|  | – pod tendom stalno bez ljetnog perioda – 240 dana | 0,30 kn/m²/dan |
| 10. | korištenje javnog prostora za postavljanje reklamnog panoa |  |
|  | I. reklamni stup – samostojeći |  |
|  | – do 1 m² | 300,00 kn/m²/god |
|  | – od 1 m² do 5 m² | 500,00 kn/m²/god |
|  | – iznad 5 m² | 700,00 kn/m²/god |
|  | II. reklamna vitrina (city light) |  |
|  | – do 1 m² | 400,00 kn/m²/god |
|  | – od 1 m² do 5 m² | 800,00 kn/m²/god |
|  | – iznad 5 m² | 1.200,00 kn/m²/god |
|  | III. reklamni panoi na stupu javne rasvjete |  |
|  | – do 3 m² | 450,00 kn/m²/god |
|  | IV. jumbo plakati | 500,00 kn/m²/god |
| 11. | druge privremene uporabe za korištenje javnih površina | 2,00 kn/m²/dan |
| 12. | ostale uporabe javne površine za stalno (cijelu godinu) | 0,075 kn/m²/dan |
| 13. | ostale uporabe javne površine (privremeno) | 0,30 kn/m²/dan |
| 14. | korištenje obilježenog parkirališnog mjesta u druge svrhe | 100,00 kn/dan |
| 15. | korištenje javne površine za obuku auto škola | 600,00 kn godišnje po vozilu |
| 16. | korištenja javne površine za promotivne aktivnosti poslovnih subjekata | 1.000,00 kn/dan |
| 17. | rezervirana parkirališna mjesta | 500,00 kn/park.mjesto/god |
| 18. | za postavljanje reklame i reklamnih panoa bez prethodnog odobrenja, za tekuću godinu u kojoj su postavljeni |  |
|  | – do 1 m² | 400,00 kn |
|  | – 1-5 m² | 800,00 kn |
|  | – iznad 5 m² | 1.100,00 kn. |

5. POREZ NA NEKRETNINE

Članak 18.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Gradskog vijeća Grada Daruvara, sukladno Zakonu o lokalnim porezima (»Narodne novine«, broj 115/16).

III. NAČIN UTVRĐIVANJA I NAPLATE POREZA

Članak 19.

Poslove u vezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 1. ove Odluke obavljat će Porezna uprava, Područni ured Bjelovar, Ispostava Daruvar.

Poslove u vezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2 – 4. ove Odluke obavljat će Upravni odjel za financije i proračun Grada Daruvara.

IV. PRIJELAZNE I ZAVRŠNE ODREDBE

Članak 20.

Pravne i fizičke osobe, banke i druge financijske organizacije dužne su na zahtjev Upravnog odjela za financije i proračun Grada Daruvara dostaviti podatke, odnosno omogućiti uvid u poslovne knjige i evidencije, zbog prikupljanja podataka potrebnih za utvrđivanje poreza.

Porezni obveznik dužan je Gradu Daruvaru, Upravnom odjelu za financije i proračun dostaviti dokaz o svakoj činjenici, odnosno promjeni koja utječe na utvrđivanje porezne obveze u roku od 15 dana od njezina nastanka.

Članak 21.

Ako obveznik poreza dospjeli porez ne plati u propisanom roku, porez se naplaćuje sukladno odredbama Općeg poreznog zakona.

Članak 22.

Kaznene i prekršajne odredbe, te odredbe o zastari, obnovi postupka i žalbenom postupku, propisane Općim poreznim zakonom i Zakonom o lokalnim porezima, jednako se primjenjuju i na poreze propisane ovom Odlukom.

Članak 23.

Danom stupanja na snagu ove Odluke prestaje važiti Odluka o porezima Grada Daruvara (»Narodne novine«, broj 3/14) i Odluka o izmjenama i dopunama Odluke o porezima Grada Daruvara (»Narodne novine«, broj 130/15).

Članak 24.

Odredbe članka 11. do 14. ove Odluke prestaju važiti 1. siječnja 2018. godine.

Članak 25.

Ova Odluka objavit će se u »Narodnim novinama« i »Službenom glasniku Grada Daruvara«, a stupa na snagu osmog dana od dana objave u »Narodnim novinama«, osim odredbi o prirezu poreza na dohodak koje stupaju na snagu prvog dana u mjesecu nakon mjeseca u kojem su objavljene u »Narodnim novinama«.

Klasa: 410-01/17-01/03
 Urbroj: 2111/01-01-17-1
 Daruvar, 30. lipnja 2017.

Predsjednica
 Gradskog vijeća
 Snježana Sabo, v. r.